b'\n_START_ARTICLE_\nLehij\xc3\xa4rvi\n_START_SECTION_\nLuonto\n_START_PARAGRAPH_\nLehij\xc3\xa4rvi on tyypilt\xc3\xa4\xc3\xa4n Suomessa harvinainen luontaisesti ravinteikas harjunlievej\xc3\xa4rvi. Luontotyyppi edustaa EU:n luontodirektiiviss\xc3\xa4 m\xc3\xa4\xc3\xa4ritelty\xc3\xa4 j\xc3\xa4rvityyppi\xc3\xa4. Lehij\xc3\xa4rven luoteisp\xc3\xa4\xc3\xa4ss\xc3\xa4 sijaitsee linnustollisesti arvokas Ihalemmenlahti, joka on rajattu Natura 2000 -alueeksi. Harvinaisia j\xc3\xa4rvess\xc3\xa4 kasvavia vesikasveja ovat hentos\xc3\xa4tkin, uposvesit\xc3\xa4hti, kapeaosmank\xc3\xa4\xc3\xa4mi, vaskivita, v\xc3\xa4lkevita, hentovita ja sahalehti.\n_START_SECTION_\nVanha kyl\xc3\xa4asutus\n_START_PARAGRAPH_\nLehij\xc3\xa4rven ymp\xc3\xa4rist\xc3\xb6ss\xc3\xa4 sijaitsevat Nihattulan, Sattulan, Pelkolan, Leini\xc3\xa4l\xc3\xa4n ja Ihalemmen vanhat maarekisterikyl\xc3\xa4t. Tiiviisti rakennettujen kyl\xc3\xa4tonttien muoto periytyy jo keskiajalta. Pysyv\xc3\xa4\xc3\xa4 asutusta j\xc3\xa4rven rannoilla on ollut jo ainakin rautakaudella. Alueella on muun muassa kalmistoja sek\xc3\xa4 muita muinaisj\xc3\xa4\xc3\xa4nn\xc3\xb6ksi\xc3\xa4._NEWLINE_Vuonna 1405 muodostettiin Hattulan seurakunnasta Lehij\xc3\xa4rven kappeliseurakunta, joka toimi vuoteen 1603 saakka. Lehij\xc3\xa4rven kirkko sijaitsi j\xc3\xa4rven pohjoispuolella Ihalemmen kyl\xc3\xa4ss\xc3\xa4, mutta sen tarkkaa paikkaa ei tiedet\xc3\xa4._NEWLINE_Lehij\xc3\xa4rven ymp\xc3\xa4rist\xc3\xb6n kyl\xc3\xa4t kuuluvat Museoviraston m\xc3\xa4\xc3\xa4rittelemiin Valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.'